PROJEKTNI ZADATAK
ZA IZRADU GLAVNOG PROJEKTA
Rekonstrukcije i proširenja sistema snabdijevanja vodom u opštini Andrijevica

1. OPŠTI PODACI
Investitor: Opština Andrijevica
Naziv objekta: Rekonstrukcija i proširenje sistema snabdijevanja vodom u opštini Andrijevica
Lokacija: Teritorija opštine Andrijevica
Vrsta tehničke dokumentacije: Glavni projekat
Vrsta objekta: Komunalna hidrotehnička infrastruktura – vodovodni sistem

2. CILJ I SVRHA IZRADE GLAVNOG PROJEKTA
Cilj izrade Glavnog projekta je obezbjeđivanje dugoročno pouzdanog, bezbjednog, energetsкi efikasnog i zdravstveno ispravnog sistema snabdijevanja vodom za stanovništvo i privredne subjekte na teritoriji opštine Andrijevica. Projekat treba da omogući racionalno korišćenje postojećih vodnih resursa, značajno smanjenje tehničkih i komercijalnih gubitaka u mreži, stabilne hidrauličke uslove rada sistema, kao i stvaranje uslova za budući razvoj i proširenje vodovodne infrastrukture.
Glavni projekat treba da predstavlja osnovu za dobijanje svih potrebnih saglasnosti, izvođenje radova bez dodatnih tehničkih nejasnoća, kao i za faznu realizaciju investicije u skladu sa finansijskim mogućnostima Investitora.

3. POSTOJEĆE STANJE SISTEMA VODOSNABDIJEVANJA
Postojeći sistem snabdijevanja vodom opštine Andrijevica zasniva se na centralnom izvorištu „Krkori“, koje predstavlja jedini organizovani izvor snabdijevanja vodom. Izvorište je formirano u karstno–pukotinskoj hidrogeološkoj sredini i obuhvata tri kaptažna objekta sa sabirnim kanalima.
Minimalna pouzdana izdašnost izvorišta iznosi 70 l/s, što predstavlja osnov za hidrauličko dimenzionisanje sistema u uslovima malih voda. Sistem je u potpunosti gravitacionog karaktera i sastoji se od sljedećih funkcionalnih cjelina:
· vodozahvat „Krkori“ sa kaptažnim objektima,
· transportni čelični cjevovod DN 800 mm dužine oko 3,34 km do hlorne stanice,
· hlorna stanica sa rezervoarom zapremine 100 m³ i objektom male hidroelektrane,
· transportni cjevovod PE100 Ø300 mm dužine oko 9,39 km do zone potrošnje,
· primarna i sekundarna distributivna mreža ukupne dužine oko 31 km.
Postojeći sistem karakterišu:
· visoki gubici vode (tehnički i uslovljeni nekontrolisanim pritiscima),
· dotrajali cjevovodi (azbest-cement, stari PVC i čelik),
· neujednačeni i prekomjerni pritisci u nižim zonama,
· nedostatak hidrauličkog zoniranja,
· nedovoljan broj mjernih i regulacionih elemenata,
· niska pokrivenost stanovništva (oko 25%).

4. OBIM I PREDMET GLAVNOG PROJEKTA
Glavni projekat treba da obuhvati cjelovito tehničko rješenje rekonstrukcije, sanacije i proširenja sistema snabdijevanja vodom, uključujući sljedeće komponente:
4.1 Rekonstrukcija postojećeg sistema
· sanacija vodozahvata, uključujući popravku pukotina na bazenu, sabirnom kanalu, taložnici kao i obnovu ograde, kako bi se smanjili gubici i obezbijedila dugoročna funkcionalnost i zaštita izvorišta shodno zonama sanitarne zaštite.
· zamjenu dotrajalih i neadekvatnih cjevovoda savremenim cijevima (PEHD PE100, nodularni liveni gvožđe ili čelik, u zavisnosti od uslova),
· hidrauličko usklađivanje mreže kroz optimalan izbor prečnika i trasiranja,
· ugradnju zapornih, vazdušnih i muljnih ventila u skladu sa pravilima struke,
· rekonstrukciju postojećih čvorova i kućnih priključaka gdje je potrebno,
· sanaciju ili zamjenu postojećih vodomjernih okana. 
4.2 Proširenje sistema snabdijevanja vodom
· projektovanje nove distributivne mreže za naselja koja nijesu ili su djelimično obuhvaćena sistemom (Božići, Rijeka Marsenića, Seoce, Slatina, Trepča, Trešnjevo, Prisoja, Zabrđe i druga naselja u zoni hidrauličkog uticaja),
· definisanje faznosti izgradnje po naseljima i hidrauličkim zonama,
· obezbjeđivanje minimalnih i maksimalnih radnih pritisaka u skladu sa važećim normativima,
· razmatranje mogućnosti budućih proširenja sistema, uključujući instalaciju protivpožarnih hidranta i priključaka za navodnjavanje zelenih površina, pranje ulica i javne česme
4.3 Hidrauličko zoniranje i regulacija pritiska
· podjelu sistema na hidrauličke zone u skladu sa visinskim razlikama terena. Projektant treba definisati DMA (District Metered Areas) zone kako bi se omogućilo precizno praćenje i kontrola protoka i gubitaka u mreži. Hidrauličko zoniranje mora biti usklađeno sa visinskim razlikama terena, a sve zone opremljene mjernim i regulacionim uređajima za kontrolu pritiska i protoka.
· proračun i ugradnju redukcionih ventila sa by-pass linijama kao i ugradnja buster stanica, radi pojačanja pritiska i obezbjeđenja stabilnog napajanja udaljenih i problematičnih zona.
· smanjenje gubitaka i zaštitu mreže od prekomjernih pritisaka.
4.4 Rezervoarski i kontrolni objekti
· provjeru zapremina postojećih rezervoara u odnosu na projektovane potrebe,
· eventualno projektovanje novih rezervoara ili proširenje postojećih,
· projektovanje mjernih, regulacionih i revizionih komora,
· obezbjeđivanje uslova za ispiranje i pražnjenje sistema.
4.5 Monitoring i upravljanje sistemom
· ugradnju mjernih uređaja protoka i pritiska na glavnim dovodima i po zonama,
· mjerenje nivoa u rezervoarima,
· definisanje tehničkih uslova za fazno uvođenje SCADA sistema,
· predviđanje alarmnih i kontrolnih tačaka za upravljanje gubicima.

5. HIDRAULIČKI I TEHNOLOŠKI PRORAČUNI
Glavni projekat mora sadržati:
· bilans potreba za vodom svih potrošača (postojeće stanje, planski period),
· proračun maksimalnih, minimalnih i prosječnih protoka,
· hidraulički proračun cjevovoda i čvorova (statički i dinamički režimi),
· provjeru brzina strujanja i gubitaka energije,
· analizu rada sistema u karakterističnim režimima (maksimalna potrošnja, minimalna potrošnja, havarijski režimi).

6. TEHNIČKI USLOVI ZA PROJEKTOVANJE
· Za cijevni materijal predvidjeti PEHD PE100  ili duktil, uz izbor prečnika na osnovu hidrauličkih proračuna. Predvidjeti spajanje cijevi vodovoda nerastavljivom vezom, koja odgovara predviđenoj vrsti cijevnog materijala .
· Cjevovode trasirati, gdje god je moguće, uz lokalne saobraćajnice, sa propisanom dubinom ukopavanja. Prilikom projektovanja posebno obratiti pažnju da se cjevovodi usaglase sa niveletom postojeće ulice kojom se cjevovod planira i po mogućnosti planirane ulice, tamo gdje postoje detaljni urbanisticki planovi. Potrebnu pažnju obratiti na porast broja potrošača sa vremenom - komponenta razvoja. Kod mreže na prostorima koji nisu obuhvaćeni DUP - ovima predvidjeti porast broja korisnika od minimum 30 % u odnosu na trenutno stanje.
· Na kritičnim lokacijama mreže predvideti ugradnju uređaja za kontinuirano mjerenje pritiska u cjevovodu u realnom vremenu. Ova mjerenja treba da omoguće pravovremenu detekciju anomalija, kontrolu hidrauličkih režima i optimizaciju rada mreže, uključujući buster stanice i DMA zone.
· Projektom je potrebno obuhvatiti i rekonstrukciju/zamjenu postojećih distributivnih linija od glavnih šahti do krajnjih korisnika, uključujući zamjenu dotrajalih metalnih cjevovoda, gdje se isti nalaze u javnom sistemu vodosnabdijevanja i pod upravljanjem Vodovoda
· Duž trase predvidjeti vazdušne, muljne i zaporne ventile, revizione i mjerne komore. Navedene objekte predvidjeti na javnim površinama. Predvidjeti zajedničke vodomjerne šahtove za više potrošača. U ovim šahtovima za sve potrošače predvidjeti ugradnju vodomjera sa nepovratnim ventilima. (Nepovratni ventil eliminisaće moguće negativne uticaje lokalnih i/ili privatnih vodovoda na sistem gradskog vodovoda.). Rješenjem obuhvatiti i tretirati i postoječe hidrotehničke instalacije i objekte (čvorove, šahte) i predvidjeti podizanje i spuštanje poklopaca i ploča na projektovanu niveletu, uz priloženii detalj istih sa planom armiranja, ukoliko se nađu na trasi. Posebno se naglašava potreba za rekonstrukcijom glavne šahte ispod ,,Smoljevica", koju treba dodatno rekonstruisana (zadnji put rekonstruisana 2017.)  kako bi se obezbijedila dugoročna stabilnost i sigurnost mreže.
· Voditi računa da se cjevovodi usaglase sa postojećim instalacijama (postojeće hidrotehničke podzemne instalacije, fekalna kanalizacija, elektro i PTT mreža, ...),. Na mjestima ukrštanja dati rješenja čvorova i okana u kojima se vrši ukrštanje. Ukrštanja instalacija i njihove dubine nanijeti i na podužnim profilima hidrotehničkih  instalacija.
· Na seoskim linijama, gdje je moguća zloupotreba ili neformalni priključci za navodnjavanje voćnjaka i njiva, projektant treba predvidjeti šahte sa ugrađenim lokatorima kako bi se omogućila kontrola i spriječili gubici.  U naseljima gdje potrošači koriste i gradski i seoski vodovod, šahte treba rekonstruisati sa nepovratnim i/ili magnetnim ventilima. Ovi ventili onemogućavaju povrat ili miješanje vode iz gradske mreže u seoski sistem i obrnuto, čime se sprečava nenamjerno gubljenje vode, štite se oba sistema od prekomjernog pritiska i osigurava stabilno i sigurno snabdijevanje svim korisnicima.
· S obzirom na planiranu izgradnju autoputa i petlje u zoni Andrijevice, projektom je potrebno obuhvatiti uticaj izgradnje i zaštitu vodovodne mreže u toku i nakon izvođenja radova. Predvidjeti sve neophodne priključke i provesti hidrauličku koordinaciju sa postojećim sistemom.
· Predmjerom radova predvidjeti zamjenu zemljanog materijala-tamponom, potrebnim za zatrpavanje kanalskih rovova nakon ugradnje cjevovoda.

7. PROJEKTNA DOKUMENTACIJA
Glavni projekat treba da sadrži najmanje:
· tehnički opis i obrazloženje rješenja,
· tehničke uslove
· hidrauličke i tehnološke proračune,
· predmjer i predračun radova,
· fazni plan realizacije.
Od grafičkih priloga projekat treba da sadrži : 
· geodetski snimak planiranih trasa
· situaciono rješenje R=1 : 500
· Podužne profile R= 1:100/500 i karakteristične poprečne presjeke,
· sve dodatne potrebne grafičke priloge koje sadrže detalje čvorova, izvođacke detalje  u         R=1:25, ,1:10 , planove armiranja, izvođačke detalje priključenja na postojeće instalacije
·   sinhron plan, sa prikazom mreže svih instalacija na situaciji i karakteristicnim poprečnim  profilima, sa dokazom da je postignuta potpuna usaglašenost svih faza, kako u horizontalnom, tako i u vertikalnom smislu.

8. PROPISI I STANDARDI
Glavni projekat se izrađuje u skladu sa:
· Zakonom o uređenju prostora ("Službeni list CG", br. 019/25, 028/25, 049/25),
· Zakonom o izgradnji objekata ("Službeni list CG", br. 19/25 i 92/25),
· važećim pravilnicima, tehničkim normativima i standardima za vodovodne sisteme,
· prostorno-planskom dokumentacijom i urbanističko-tehničkim uslovima.

9. NIVO OBRADE I OBAVEZE UČESNIKA
Nivo obrade Glavnog projekta mora omogućiti dobijanje saglasnosti nadležnih institucija i nesmetano izvođenje radova. 
Za sve ostale elemente koji su potrebni za izradu projektne dokumentacije a nisu predvideni u ovom projektnom zadatku primjeniti tehničke propise koje definiše zakonska regulativa i pozitivna praksa u domenu projektovanja iz navedene oblasti.
Obaveza projektanta je da obezbijedi geodetske podloge potrebne za projektovanje. Takođe, da  vizuelnim pregledom utvrdi moguće kategorije zemljišta i iste obuhvati predmjerom i predračunom radova, za svaku ulicu posebno. Projektant treba obezbijediti sve potrebne saglasnosti nadležnih institucija, uključujući urbanističke i tehničkeuslove, prije početka izvođenja radova, kako bi se izbjegla naknadna zadržavanja ili izmjene u projektnoj dokumentaciji.
Obaveza investitora da projektantu pokaže položaj postojeće mreže i dostavi svu raspoloživu dokumentaciju koju poseduje.
Projektna dokumentacija mora da sadrzi sve potrebne mjere koje predviđa zakonska regulativa Zaštite na radu, PPZ i dr.

10. DOSTAVA DOKUMENTACIJE
Projektna dokumentacija se dostavlja Investitoru u:
· dva (2) štampana, uvezana primjerka,
· četiri (4) primjerka u elektronskoj (.pdf) formi,
u skladu sa važećim propisima i zahtjevima Investitora.

INVESTITOR:
OPŠTINA ANDRIJEVICA
